Hierdie gedragskode is daarop gerig om ‘n gedissiplineerde en doelgerigte skoolomgewing, wat toegewys is aan die bevordering en instandhouding van die gehalte van die leerproses, te vestig op die waardes soos reeds gevestig by die skool.
Die skool is primêr gerig op akademiese opleiding en prestasie. Geen leerder mag die opvoedingsklimaat van die skool versteur nie. Derhalwe sal alle leerders te alle tye dissipline in die klassituasie deur die onderwyser onvoorwaardelik aanvaar en alle opdragte en take noulettend uitvoer. Streng optrede sal geneem word teen enige leerder wat die goeie orde in die skool en die algemene geordende, rustige en waardige voortgang van die onderwyssituasie, versteur.
Elke leerder onder hul sorg moet gelei word tot kennis, bedrewenheid en die ontwikkeling van sy vermoëns, sodat hy/sy ’n selfstandige en verantwoordelike burger van sy land kan word.
Die opvoeders moet lojaal teenoor sy werkgewers en kollegas wees en professionele aangeleenthede slegs deur die regte kanale hanteer.
Opvoeders moet daarna strewe om leerders te lei om ’n waardestelsel te ontwikkel wat ooreenstem met dit wat in die handves van Menseregte in die Grondwet van Suid-Afrika vervat is.